Diari Oficial de la Generalitat Valenciana


Sumari del DOGV 4445, del 21-02-2003 (2003/2002)

DECRET 13/2003, de 18 de febrer, del Consell de la Generalitat, pel qual es modifica el Decret 41/2001, de 27 de febrer, pel qual s'aprovà el Reglament d'Organització i del Règim Jurídic del Servei Valencià d'Ocupació i Formació (SERVEF).
----------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2003/02/18/13/dof/vci/html**

### Dades del document

Número de DOGV
:   4445

Data del DOGV
:   21-02-2003

Secció del DOGV
:   I. DISPOSICIONS GENERALS

Número del document
:   2003/2002


Data del document
:   18-02-2003

Organisme emissor
:   Conselleria d'Economia, Hisenda i Ocupació

Tipus de document
:   Decret

Anàlisi jurídica

 Descriptors 

:   * Servici Valencià d'Ocupació i Formació
    * administració regional
    * creació d'ocupació
    * reglament intern
    * oficina d'ocupació
    * legislació

DECRET 13/2003, de 18 de febrer, del Consell de la Generalitat, pel qual es modifica el Decret 41/2001, de 27 de febrer, pel qual s'aprovà el Reglament d'Organització i del Règim Jurídic del Servei Valencià d'Ocupació i Formació (SERVEF). [2003/2002]
  
Una vegada promulgada la Llei 3/2000, de 17 d'abril, de creació del Servici Valencià d'Ocupació i Formació, la posada en marxa efectiva es va produir després de l'aprovació del seu Reglament d'Organització i de Règim Jurídic mitjançant el Decret 41/2001, de 27 de febrer, del Consell de la Generalitat, modificat pel Decret 173/2002, de 15 d'octubre, del Consell de la Generalitat.
  
No obstant això, no és fins a l'inici de l'exercici econòmic 2002 que el Servici Valencià d'Ocupació i Formació començà efectivament el seu camí com a entitat autònoma, amb comptabilitat diferenciada de la de la Generalitat i tresoreria pròpia.
  
L'experiència d'este primer any com a entitat autònoma ha posat de manifest evidents avantatges de funcionament, si bé s'han revelat també algunes dificultats en la gestió.
  
Una de les conclusions obtingudes en este primer any ha sigut la convicció que és necessari adaptar l'estructura administrativa del SERVEF a la realitat de la gestió economicofinancera, i dotar de naturalesa pròpia un departament que, sota la dependència directa del director del Servici Valencià d'Ocupació i Formació, unisca la planificació, la gestió i l'avaluació contínua dels drets i les obligacions de naturalesa econòmica del SERVEF, a fi d'obtenir, si és el cas, major eficiència en la gestió dels recursos públics que a este organisme li encomana la llei anual de Pressupostos de la Generalitat.
  
Amb este objecte es disposa la creació d'una Àrea Economicofinancera les funcions de la qual se separaran de les que actualment té l'Àrea de Gestió i Organització ja existent, mantenint esta última els mateixos servicis que actualment depenen d'ella, excepte el Servici de Programació i Gestió Econòmica i Financera.
  
En conseqüència, a proposta del conseller d'Economia, Hisenda i Ocupació i després de la deliberació del Consell de la Generalitat, en la reunió del dia 18 de febrer de 2003,
  
DECRETE
  
Article 1
  
Es modifica l'apartat 2 de l'article 14 «Estructura organitzativa i funcional de la Direcció» del Reglament d'Organització i del Règim Jurídic del SERVEF, aprovat pel Decret 41/2001, de 27 de febrer, amb la modificació introduïda pel Decret 173/2002, de 15 d'octubre, mitjançant la inclusió d'una nova Àrea Economicofinancera entre les unitats administratives, i resulta la següent redacció:
  
«2. Depenen directament del director/a del SERVEF els següents servicis centrals:
  
- Unitats directives:
  
- La Direcció General d'Inserció Laboral
  
- La Direcció General de Formació i Qualificació Professional
  
- Unitats administratives:
  
- L'Àrea de Gestió i Organització
  
- L'Àrea Economicofinancera
  
- L'Àrea de Foment d'Ocupació
  
- L'Àrea de Planificació i Avaluació de Centres».
  
Article 2
  
Es modifica l'article 18 «Àrea de Gestió i Organització» del Reglament d'Organització i del Règim Jurídic del SERVEF, aprovat pel Decret 41/2001, de 27 de febrer, en la redacció introduïda pel Decret 173/2002, de 15 d'octubre, de manera que queda suprimit el Servici de Programació i Gestió Econòmica i Financera del llistat dels servicis en què s'estructura i, paral·lelament, es suprimix íntegrament l'apartat 3 del citat article, amb la qual cosa s'enumeren novament els apartats subsegüents.
  
Article 3
  
S'inserix un nou article denominat 18.bis «Àrea Economicofinancera», el tenor literal del qual serà el que seguix:
  
«A l'Àrea Economicofinancera li correspon la planificació, gestió i supervisió de l'activitat econòmica del SERVEF, així com la gestió dels seus drets i obligacions de naturalesa econòmica. Li correspondrà, així mateix, l'assessorament en matèria econòmica als distints òrgans directius i administratius de l'organisme. S'estructura en els següents servicis:
  
1. Servici de Programació i Gestió Pressupostària, el qual exercirà les següents funcions:
  
a) Control i seguiment de l'execució pressupostària de l'estat de despeses del pressupost i les seues modificacions.
  
b) Gestió comptablepressupostària de les despeses de l'organisme.
  
c) Elaboració de l'avantprojecte de pressupostos del SERVEF.
  
d) Supervisió de l'activitat de gestió economicopressupostària que realitzen les unitats directives i administratives del SERVEF.
  
e) Elaboració de la informació economicopressupostària necessària per a la presa de decisions i la gestió dels òrgans directius i unitats administratives del SERVEF.
  
f) Informar els avantprojectes de llei, projectes de disposicions generals o convenis que tinguen repercussió econòmica per al SERVEF.
  
2. Servici de Gestió d'Ingressos i Tresoreria, les funcions del qual seran les següents:
  
a) Gestió de la Tresoreria del SERVEF, tot assegurant l'ingrés dels seus drets i el compliment de les seues obligacions de pagament.
  
b) Gestió i administració dels recursos financers de l'organisme, tant per operacions pressupostàries com extrapressupostàries.
  
c) Control i gestió pressupostària dels ingressos afectes a l'organisme i, en particular, el finançament finalista procedent de l'administració general de l'Estat i dels fons estructurals de la Unió Europea.
  
d) Elaboració i seguiment del Pla de Disposició de Fons Anual de l'organisme.
  
e) Control, seguiment i comptabilització dels comptes justificatius dels fons de caixa fixa gestionats per les distintes caixes pagadores del SERVEF».
  
DISPOSICIÓ FINAL
  
El present Decret entrarà en vigor l'endemà de la publicació en el Diari Oficial de la Generalitat Valenciana.
  
València, 18 de febrer de 2003
  
El president de la Generalitat,
  
JOSÉ LUIS OLIVAS MARTÍNEZ
  
El conseller d'Economia, Hisenda i Ocupació,
  
VICENTE RAMBLA MOMPLET


Còpia Permalink ELI